b'\n_START_ARTICLE_\nMcDonnell Douglas CF-18 Hornet\n_START_SECTION_\nKanadski natje\xc4\x8daj\n_START_PARAGRAPH_\nKanadska Vlada je 1977. odlu\xc4\x8dila zamijeniti postoje\xc4\x87e avione Canadair CF-104, Canadair CF-5 i CF-101 Voodoo s novim lovcem. Kasnije je odluka preina\xc4\x8dena tako da je odlu\xc4\x8deno da \xc4\x87e se zadr\xc5\xbeati Canadair CF-5. S prora\xc4\x8dunom oko 2,4 mlrd. CAD Kanada je namjeravala kupiti izme\xc4\x91u 130 i 150 lovaca. SAD je ponudio F-14 Tomcat, F-15 Eagle i F-16 Fighting Falcon, europski zrakoplovni konzorcij Panaviju Tornado a Francuska Dassault Mirage F1 (kasnije je ta ponuda preina\xc4\x8dena u Dassault Mirage 2000). Ameri\xc4\x8dki ponu\xc4\x91a\xc4\x8di predstavili su Kanadi i F/A-18 Hornet te kopnenu ina\xc4\x8dicu mornari\xc4\x8dkog lovca Super Hornet - F-18L (sli\xc4\x8dan Hornetovom prethodniku YF-17 Cobra)._NEWLINE_1978. kanadska Vlada je objavila da su u u\xc5\xbei krug u\xc5\xa1li F-16 Fighting Falcon, F/A-18 Hornet i F-18L. F-14 Tomcat, F-15 Eagle i Panavia Tornado su odbijeni zbog visoke nabavne cijene dok je Dassaultova ponuda ispala iz konkurencije. Favoritom je postao F-18L. Northrop koji je ponudio taj zrakoplov do tada ga nije proizveo nego je \xc4\x8dekao pozitivan rasplet javnog natje\xc4\x8daja. Tvrtka je ponudila najbolji industrijski offset paket koji bi bio isplativ ako bi proizvodnja zapo\xc4\x8dela odmah ali kanadsko Ministarstvo obrane nije bilo spremno na to._NEWLINE_S druge strane, F-14 Tomcat se mogao odmah isporu\xc4\x8diti kanadskim zra\xc4\x8dnim snagama. Naime izgra\xc4\x91eni lovci ve\xc4\x87 su bili namijenjeni izvozu u Iran ali je zbog iranske revolucije 1979. SAD otkazao bilo kakvu vojnu opskrbu Irana. Zbog toga su kanadske vlasti zatra\xc5\xbeile kupnju tih aviona po sni\xc5\xbeenoj cijeni. Pregovori su prekinuti prije nego \xc5\xa1to je cijeli posao sklopljen jer je otkriveno da je Kanada sudjelovala u omogu\xc4\x87avanju bijega ameri\xc4\x8dkog diplomatskog osoblja iz veleposlanstva u Teheranu._NEWLINE_1980. godine pobjednikom natje\xc4\x8daja je progla\xc5\xa1en F/A-18 Hornet. Kanadska narud\xc5\xbeba je obuhva\xc4\x87ala 98 jednosjeda i 40 dvosjeda, ukupno 138 zrakoplova plus dodatnih 20 (\xc5\xa1to nije ostvareno).\n_START_SECTION_\nUvo\xc4\x91enje u kanadske zra\xc4\x8dne snage\n_START_PARAGRAPH_\nPrva dva CF-18 lovca su dostavljena 410. takti\xc4\x8dko-borbenom eskadronu "Cougars" unutar zra\xc4\x8dne baze Cold Lake 25. listopada 1982. godine. Nakon toga zapo\xc4\x8dele su isporuke 409., 421. i 439. eskadrona stacioniranih u zra\xc4\x8dnoj bazi Baden-Soellingen u Zapadnoj Njema\xc4\x8dkoj te kanadskih zra\xc4\x8dnih baza Cold Lake i Bagotville. Iako su na po\xc4\x8detku postojale pote\xc5\xa1ko\xc4\x87e s uvo\xc4\x91enjem novog lovca u zra\xc4\x8dne snage, po\xc4\x8detni problemi su rije\xc5\xa1eni a CF-18 se po\xc4\x8deo koristiti u NATO misijama.\n_START_SECTION_\nBorbeno djelovanje\n_START_PARAGRAPH_\n1991. godine 26 kanadskih CF-18 lovaca sudjelovalo je u operacijama Pustinjski \xc5\xa1tit i Pustinjska oluja tokom Zaljevskog rata. Lovci su bili stacionirani u katarskoj Dohi. Kanadski piloti su tokom tog rata izvr\xc5\xa1ili 2.700 zra\xc4\x8dnih misija koje su ukupno uklju\xc4\x8divale 5.700 sati leta. Ti avioni su preuzeti iz kanadske zra\xc4\x8dne baze Baden-Soellingen u Zapadnoj Njema\xc4\x8dkoj. Ta baza je danas civilna zra\xc4\x8dna luka._NEWLINE_U po\xc4\x8detku se CF-18 koristio u misijama zra\xc4\x8dne pratnje savezni\xc4\x8dkih aviona koji su vr\xc5\xa1ili ga\xc4\x91anje ciljeva na tlu. Tijekom sto-satne savezni\xc4\x8dke invazije na zemlju krajem velja\xc4\x8de 1991. godine, CF-18 je izvr\xc5\xa1io 56 misija bombardiranja ira\xc4\x8dkih topni\xc4\x8dkih polo\xc5\xbeaja i zapovjednih podru\xc4\x8dja iza borbenih linija. Pritom je ba\xc4\x8deno 230 kg konvencionalnih bombi. To je bilo prvi put od Korejskog rata da Kraljevske kanadske zra\xc4\x8dne snage sudjeluju u borbenim operacijama._NEWLINE_Zavr\xc5\xa1etkom Rata u Bosni, CF-18 je tamo sudjelovao u dvije misije. Prva je bila tromjese\xc4\x8dna Operacija Mirador od kolovoza do studenog 1997. Tada su lovci sudjelovali kao zra\xc4\x8dna potpora NATO snagama. Druga misija je bila Operacija Echo (od kraja lipnja 1998. do prosinca 2000.) u kojoj su tako\xc4\x91er izvr\xc5\xa1ene operacije zra\xc4\x8dne potpore._NEWLINE_U lipnju 1999. je 18 CF-18 lovaca razmje\xc5\xa1teno u ameri\xc4\x8dku zra\xc4\x8dnu bazu Aviano u Italiji gdje su vr\xc5\xa1ili zrak-zrak i zra-zemlja operacije._NEWLINE_Od 2001. CF-18 je sudjelovao u uklanjanju gotovo 3.000 zra\xc4\x8dnih prijetnji Kanadi i SAD-u. Tako je sastavljena radna skupina od CF-18 i CH-146 Griffon koja je sudjelovala u Operaciji grizli u Kananaskisu. CF-18 bio je razmje\xc5\xa1ten i tokom zasjedanja skupine G8 u Kanadi kada su ti lovci dva tjedna osiguravali kanadski zra\xc4\x8dni prostor tokom politi\xc4\x8dkog sumita. Tako\xc4\x91er, lovci su osiguravali Zimske olimpijske i paraolimpijske igre koje su 2010. odr\xc5\xbeane u Vancouveru. 2007. je nepoznat broj lovaca razmje\xc5\xa1ten na Aljasku. Oni su tamo raspore\xc4\x91eni s ciljem obrane zra\xc4\x8dnog prostora SAD-a._NEWLINE_Kanadski zrakoplovi dosad su u NATO-vim zra\xc4\x8dnim misijama obavili velik broj borbenih letova i bombardiranja. Pritom su ispaljeni projektili za uni\xc5\xa1tenje protivni\xc4\x8dkih zra\xc4\x8dnih luka, PZO, topni\xc4\x8dkih polo\xc5\xbeaja, skladi\xc5\xa1ta goriva i mjesta zapovijedanja.\n_START_SECTION_\nNadogradnja\n_START_PARAGRAPH_\nPotreba za nadogradnjom lovaca CF-18 pokazala se tokom Zaljevskog rata i Rata na Kosovu kada se avionika zrakoplova pokazala zastarjelom u odnosu na moderne lovce drugih zemalja \xc4\x8dlanica NATO-a. Nadogradnja je odobrena 2000. godine kada je kanadska Vlada pove\xc4\x87ala obrambeni prora\xc4\x8dun._NEWLINE_2001. pokrenut je Projekt postupne modernizacije. Projekt je podijeljen u dvije faze te je ograni\xc4\x8den na vremensko razdoblje od osam godina. Nadogradnja je obuhva\xc4\x87ala pobolj\xc5\xa1anje borbenih zrak-zrak i zrak-zemlja mogu\xc4\x87nosti, nadogradnju senzora i obrambenog su\xc4\x8delja te zamjena komunikacijskih sustava sa starog F/A-18A i F/A-18B na standard lovaca F/A-18C i D. Primarni proizvo\xc4\x91a\xc4\x8di komunikacijske opreme bili su Boeing i L-3 Communications a ugovor je potpisan 2002. godine. U cjelokupni proces modernizacije je uklju\xc4\x8deno ukupno 80 CF-18 zrakoplova od \xc4\x8dega 62 jednosjeda i 18 dvosjeda. Tim projektom namjerava se produ\xc5\xbeiti radni vijek CF-18 od 2017. do 2020. godine.\n_START_SECTION_\nZamjena za CF-18\n_START_PARAGRAPH_\nVojni lovci koji su se spominjali kao zamjena za CF-18 u Kraljevskim kanadskim zra\xc4\x8dnim snagama bili su: F-35 Lightning II, Eurofighter Typhoon, JAS 39 Gripen i F/A-18 Super Hornet. Prema pisanju dnevnika Le Devoir, tro\xc5\xa1kovi cijelog projekta (ne uklju\xc4\x8duju\xc4\x87i odr\xc5\xbeavanje, obuku pilota i rezervne dijelove) procjenjuju se izme\xc4\x91u 4 i 8 milijardi USD. Boeing je pritom ponudio model F/A-18 E/F Super Hornet , derivat lovca F/A-18 Hornet. To je jeftinija alternativa \xc4\x8diji se ukupni tro\xc5\xa1kovi procjenjuju na 4 milijarde USD. Iako nije spomenuto ime ponu\xc4\x91a\xc4\x8da, pretpostavlja se da je jedan proizvo\xc4\x91a\xc4\x8d ponudio kompletnu proizvodnju svojeg aviona u Kanadi. Njegovo ime nije objavljeno ali sumnja se izme\xc4\x91u ameri\xc4\x8dkog Boeinga, \xc5\xa1vedskog SAAB Aerospacea i britanskog BAE Systemsa._NEWLINE_U srpnju 2010. kanadska Vlada je najavila da \xc4\x87e CF-18 zamijeniti s modernijim i naprednijim F-35 Lightning II. Najavljena je kupnja 65 takvih lovaca a ukupna vrijednost cijelog projekta bi iznosila 9 milijardi CAD. U cijenu je osim lovaca uklju\xc4\x8deno oru\xc5\xbeje, infrastruktura, po\xc4\x8detni rezervni dijelovi, simulatori za trening, sustav osiguranja i projektni operativni tro\xc5\xa1kovi. Isporuka bi zapo\xc4\x8dela 2016. godine. Kriti\xc4\x8dari ove kupnje smatraju da se sa 65 lovaca nemogu popuniti tri kompletne eskadrile te da F-35 ne odgovara za rad u bazi na Arktiku jer ima svega jedan motor._NEWLINE_Budu\xc4\x87i da je Kanada jedna od zemalja koje financijski potpoma\xc5\xbeu me\xc4\x91unarodni projekt razvoja F-35 Lightning II, zemlja ima udio na pravo prvenstva (u odnosu na zemlje koje nisu uklju\xc4\x8dene u projekt i ovisno o rangu na kojem se zemlja nalazi). Kanada je uklju\xc4\x8dena u cijeli projekt 1997. a 2002. je svrstana u 3. rang (na prvome je SAD a na drugome Ujedinjeno Kraljevstvo).\n_START_SECTION_\nCF-18 u popularnoj kulturi\n_START_PARAGRAPH_\nCF-18 je prikazan u emisiji Jetstream na kanadskom Discovery Channelu u epizodi koja je pratila osam vojnih pilota Kraljevskih kanadskih zra\xc4\x8dnih snaga tokom treninga u zra\xc4\x8dnoj bazi Cold Lake. Trenirali su unutar 410. takti\xc4\x8dko-borbenog eskadrona "Cougars".'